
Ovaj izveštaj je pripremljenu u okviru projekta “Jačanje institucionalne podrške ženama iz nevećinskih zajednica u borbi protiv rodne diskriminacije”, koji uz podršku UNMIK-a izvodi Centar za afirmativne društvene akcije – CASA. Stavovi izrečeni u ovoj studiji su isključiva pozicija autora i naručioca studije i ne predstavljaju nužno stav UNMIK-a. Izveštaj je originalno pisan na srpskom jeziku. U slučaju potrebe za tumačenjem određenih formulacija, verzija dokumenta na srpskom jeziku će se uzeti kao referentni dokument. 

Uvod
Usvajanje Programa rodne ravnopravnosti na Kosovu za period 2020-2024 je važan korak za uspostavljanje i podsticanje rodne ravnopravnosti u kosovskom društvu. Ciljevi koje ovaj program postavlja su ključni za unapređenje položaja žena u društvenom životu Kosova. Usvojeni program je sadržajan sa značajnim podacima koji ukazuju na položaj žena u različitim oblastima (oblast rada, obrazovanja, i drugo) koji su dobijeni u prethodnom periodu shodno mehanizmima koji su uspostavljeni ranije usvojenim programima donetim od strane Vlade. Na osnovu njih Program pruža sveobuhvatne smernice za širi spektar društvenih aktera kojima se rodna ravnopravnost postavlja u središte tranzicionog procesa kosovskog društva i postavlja mapa puta za odgovorne institucije da u svom mandatu osiguraju institucionalnu podršku osnaživanja žena na Kosovu i uživanje punih zagarantovanih prava. 
Prostor za unapređenje
Iako kosovski Program za rodnu ravnopravnost 2020-2024 (KPGE) predstavlja temeljan i važan strateški dokument, u potpunosti ne odražava svu kompleksnost društvenih odnosa na Kosovu, pre svega položaj žena iz srpske i drugih nevećinskih zajednica, kao ravnopravnih zajednica. Ova demografska grupa susreće se sa višestrukim diskriminacionim praksama u društvu čiji osnovni pravni okviri Ustav i zakoni, garantuju jednakost svih građana bez obzira na pol, jezik, nacionalnu pripadnost, verska i seksualna opredeljenja, itd. 
Žene iz nevećinskih zajednica, prevashodno srpske zajednice na Kosovu žive u izolovanim, uglavnom ruralnim sredinama, sa otežanim pristupom informacijama i uslugama koje pružaju institucije na centralnom nivou kako usled jezičkih barijera tako usled perzistentnih etničkih tenzija na Kosovu koje su doprinele vidljivoj društveno-ekonomkoj segragaciji zajednica.  Pored svega toga, pripadnici nevećinskih zajednica na Kosovu, uključujući i žene, suočavaju se sa problemima u uživanju prava garantovanih Ustavom Kosova i pored toga što taj najviši zakonski akt obavezuje relevante institucije da primene mere koje će dovesti do uspostavljanja “potpune i stvarne jednakosti izmedju pripadnika zajednica u svim oblastima privrednog, socijalnog, političkog i kulturnog života” [footnoteRef:1]. Odredbe Ustava Kosova su razrađene Zakonom o zaštiti i promovisanju prava zajednica i njihovih pripadnika u Republici Kosovo koji predviđa uspostavljanje “potpune i efektivne ravnopravnosti” (kako i nosi naziv navedeni član Zakona) primenom afirmativnih mera u svim oblastima ekonomskog, društvenog, političkog i kulturnog života. Reč afirmativna mera, ključna je u razumevanju nedostataka Kosovskog programa za rodnu ravnopravnost kao strateškog okvira za iskorenjivanje rodne diskriminacije. Afirmativne mere u cilju uspostavljanja rodne ravnopranovnosti ne mogu da budu sveobuhvatno funkcionalne ukoliko ne obraćaju pažnju na druge oblike diskriminiacionih prepreka. U kontekstu ove strategije, propisane mere moraju uzeti u obzir institucionalne nedostatke i okolnosti socio-političkog života kako bi se postigli ciljani i sveobuhvatni podaci. Na primer, u donetom Programu i pratećem Akcionom planu sa pravom je posebna pažnja posvećena potrebama žena iz Romske i Aškalijske zajednice, kao nevećinskih zajednica koje žive na Kosovu u izuzetno teškim socio-ekonomskim okolnostima. Navedeni pristup nije pogrešan, imajući u vidu izuzetno težak položaj žena iz navedenih zajednica (čiji položaj posebno tretira i Zakon o zajednicama Kosova), ali ne isključuje potrebu za poboljšanjem teškog položaja i žena iz ostalih nevećinskih zajednica (srpske, bošnjačke, goranske i drugih), čime bi se obezbedila jednakost svih priznatih nevećinskih zajednica na Kosovu i potpuno unapređenje položaja žena iz navedenih zajednica.  [1:  Ustav Kosova odredba člana 58 stav 4] 

Te mere su posebno važne u kontekstu obezbeđivanja prava žena iz srpske zajednice usled većeg nivoa segregacije srpske zajednice na Kosovu i pratećih faktora koji utiču na to da ova ciljna grupa nailazi na objektivne prepreke u ostvarivanju svojih prava. Najvažnije od njih, koje se moraju uzeti u obzir ne samo u ovom, već i u svakom drugom strateškom dokumentu Vlade Kosova su sledeće: 
· Otežani pristup informacijama uzrokovan pre svega neadekvatnom primenom Zakona o Upotrebi Jezika na Kosovu ali i drugim faktorima koji utiču na objektivne prepreka da žene iz srpske zajednice dobiju pune informacije o programima podrške jačanja društveno-ekonomskog položaja žena u kosovskom društvu. Na primer, bilo koja grant šema, koja cilja podršku ženskom preduzetništvu, u datim okolnostima zahteva proaktivni pristup institucija ne samo u prevodu na srpski jezik, već uzimajući u obzir segregativnu društvenu dinamiku i dodatni napor da se dopre do srpske zajednice, što uključuje i saradnju sa lokalnim institucijama, medijima koji izveštavaju na srpskom jeziku i slično. Postavljanje informacija o ovim programima na vebsajtove vladinih institucija ili njihova komunikacija isključivo preko nacionalnih medija, objektivno će umanjiti broj žena iz srpske zajednice do kojih dopiru ove informacije na nivo statističke greške.  

· Otežani pristup uslugama. Povezan sa prethodnim, ali sa dubljim društvenim kontekstom, ovaj problem u značajnoj meri utiče na umanjene šanse žena iz nevećinskih zajednica za punom društvenom afirmacijom. U istraživanju koje je objavila Kosovska fondacija za otvoreno društvo – KFOS, 2020 godine, čak 45% ispitanika iz srpske zajednice izjavilo je da je u nekom trenutku doživelo/a da im budu odbijene usluge institucija na centralnom nivou. Kao razlog, pored već pomenitih jezičkih prepreka (nedostak ili neadekvatni prevodi), često se navodi i strah od interakcije sa većinskom zajednicom (etnička distanca, percepcija slobode kretanja, itd), nedostatak institucionalne zaštite u slučajevim nasilja u porodici, otežani pristup sudskim uslugama, pa čak i nedostatak potrebnih dokumenata usled administrativnih i zakonskih nedorečenosti.[footnoteRef:2] Potonji problem često je bio predmet upozorenja civilnog sektora kod ostvarivanja prava žena na pravnu zaštitu imovine prilikom razvoda, zaštite imovinskih prava, registracije braka i slično.  [2:  Civic Enegry Center 2019, Pristup dokumentima, strana 2, sažetak, Prepreke koje otežavaju proces dobijanja validnih dokumanata su brojne i proizilaze iz činjenice da Kosovo ne priznaje izvode iz matičnih knjiga venčanih izdate od strane srpskih institucija na Kosovu nakon 1989., uprkos činjenici da mnogi građani Kosova koji su brak sklopili nakon 1989. nisu ni imali drugu matičnu službu sem one u srpskim institucijama sve do 2014., ili u slučaju severnog Kosova, dodecembra 2016., kada su po pri put u opštinama Zubin Potok, Zvečan i Leposavić oformljene matične službe u kosovskom sistemu 10. Međutim, čak i ove mlade službe deluju samo u ograničenom kapacitetu i ne pružaju sve usluge građanima. ] 


· Parcijalno (selektivno) sprovođenje zakonskog okvira koji štiti prava nevečinskih zajednica je problem koji ima veliki uticaj na status pripadnika nevećinskih zajednica pa samim tim i žena. Poteškoće u rešavanju ovih problema nastaju uglavnom zbog političke prirode ovog pitanja tj. neophodnosti postizanja političke volje da se u potpunosti primene sve zakonske norme koje štite prava i interese nevećinskih zajednica. Usled tog terata, ovo pitanje nije reflektovano u većini strateških dokumenata kosovske vlade uključujući i Program rodne ravnopravnosti 2020-2024. Tako na primer ustavni princip pravične zastupljenosti pripadnika nevećinskih zajednica u javnom sektoru, operacionalizovan kroz Zakon o civilnoj službi (No.03/L-149) predviđa kvotu od 10% zaposlenih iz nevećinskih zajednica u javnim službama. Ova zakonska norma nema svoj prateći mehanizam kojim bi se utvdio tačan procenat zaposlenih pripadnika nevećinskih zajednica, a prvi i jedini izveštaj koji se bavio ovom procenom datira iz 2013-te godine i ukazuje da zakonska kvota nije dostignuta (8.2%). [footnoteRef:3] Strateški pristup jednakoj zastupljenosti žena u javnom sektoru mora da sadrži i smernice za ispunjavanje obaveze zapošljavanja žena iz nevećinskih zajednica, a ovaj mehanizam može doprineti značajnom povećanju zaposlenosti žena iz nevećinskih zajednica. [3:  https://zck-ks.net/repository/docs/Assessment_on_Employment.pdf ] 


· Hronični nedostatak statističkih podataka iz srpske zajednice na Kosovu. Kosovski Srbi su bojkotovali sve popise na Kosovu do sada tako da zvaničnih demografskih podataka za tu zajednicu nema. Dodatni problem predstavljaju izraženi negativni migracioni trendovi koji dostupne procene o broju stanovnika u toj zajednici čine nepouzdanim. U takvim okolnostima veoma je teško raditi planiranje politika zasnovanih na statističkim podacima. Kosovski program za rodnu ravnopravnost je uočio i alarmirao na ove nedostatke, ali su izostale mere kojima bi se to nadomestilo. 
Sve ove faktore nužno je uzeti u obzir u samom procesu izrade strateških dokumenata, suštinskim uključivanjem beneficijara i eksperata iz sprske zajednice na Kosovu. Tim pitanjem NGO CASA će se detaljnije baviti u pripremi završnog izveštaja tekućeg projekta, a kako je cilj ovog dokumenta da dopuni Akcioni plan 2023-2024 za implementaciju KPGE, u njemu ćemo predložiti nekoliko prioritetnih mera kojima će se postići istinski efekat po pravima i mogućnosti žena iz nevećinskih zajednica. Mere su predstavljene prema strukturi Akcionog plana te njihov redosled ne predstavlja indikaciju prioriteta. 

Predlog izmena i dopuna mera Akcionog plana za implementaciju Kosovskog programa za rodnu Ravnopravnost

I. Strateški cilj 1: Stvaranje podjednakih mogućnosti za doprinos i koristi od sveobuhvatnog ekonomskog razvoja i poboljšanje socijalne zaštite

I. 1. 1 Pružanje profesionalnih obuka za žene sa posebnim aspektom na žene sa osnovnim nivoom školovanja i one koje su bile duže vreme nezaposlene
Prema Akcionom planu za primenu ove mere nadležno je Ministarstvo rada i socijalne zaštite Kosova, ali na zvaničnom sajtu nije moguće pronaći dokument na srpskom jeziku iz koga možemo videti da se ova mera primenjujei na građane Kosova srpske nacionalnosti, odnosno da su i žene iz srpske zajednice uzele učešće u organizovanim treninzima. Iz navedenog razloga se javlja potreba za podsticanjem primene ove mere i na žene iz srpske zajednice na Kosovu.

Preporuke:

1. Promeniti naziv mere I.1.1 tako da glasi: Pružanje profesionalnih obuka za žene iz svih zajednica koje žive na Kosovu, sa posebnim aspektom na žene sa osnovnim nivoom školovanja i one koje su duže vreme nezaposlene.

2. U odeljku akcija za primenu mere I.1.1 propisati: Proaktivnim pristupom organizovati profesionalne obuke u svim opštinama na Kosovu, na jeziku koji članovi zajednice razumeju.

3. U odeljku akcija koje se preuzimaju za primenu mere I.1.1 propisati: Ministarstvo rada i socijalne zaštite je dužno da objavljuje ažurirane liste učesnica u treninzima, po opštinama,na oba službena jezika.


I.1.2 Razvoj analize potreba tržišta rada

Dostupni statistički podaci o učešću žena na tržištu rada ukazuju na zabrinjavajuće trendove. Tako prema dostupnoj statistici u 2020 godini, zaposleno je bilo svega 14, 1 % žena. Tokom pandemije virsa Kovid 19, procenat žena koje su ostale bez posla (5,3%) bio je duplo veći od muškaraca (2,6%), dok je 26% žena je poslato na odmor bez plate, a 19,5% žena nije primilo punu platu tokom nekoliko meseci pandemije).[footnoteRef:4] Postoji mnoštvo podataka koji ukazuju na diskriminatorske prakse pri zapošljavanju, ostvarivanje radnih prava žena. Međutim statističkih podataka koje će obuhvatati žene u srpskim sredinama skoro da i nema.[footnoteRef:5] Štaviše, pregledom aktivnosti Ministarstva za rad i socijalnu zaštutu, kao nadležne institucije za sprovođenje ove mere, nije moguće pronaći navedenu analizu na srpskom jeziku niti podatke koji se odnose na tu zajednicu. U nedostatku ovih podataka, vrlo je teško propisati mere prilagođene istinskim potrebama žena u srpskoj zajednici, te je i uticaj tih politika na njih vrlo mali, a problem perzistentni. Zbog toga je neophodno uložiti dodatne napore od strane relevantnih institucija da se mehanizmi praćenja prošire na sve zajednice koje žive na Kosovu. Dostupnost ovih podataka omogućila bi svim društvenim akterima, uključujući i civilni sector, ciljane akcije koje donose opipljivije rezultate. Shodno tome preporučujemo:   [4:  Preovlađujuće socijalizovane rodne uloge, nedostatak pristupačne brige o deci, profesionalni rodni stereotipi i dr. Vidi: Diskriminacija na osnovu pola i rad na Kosovu, Mreža žena Kosova, https://womensnetwork.org/wp-content/uploads/2022/04/MZK_diskriminacija-na-osnovu-pola-i-rad-na-kosovu_2022-1.pdf]  [5:  Vidi: Program rodne ravnopravnosti Kosova, https://abgj.rksgov.net/assets/cms/uploads/files/ARP%20Programa%20Kosova%20za%20rodnu%20ravnopravnost%202020-2024.pdf] 


Preporuke:

4. U odeljku akcija za primenu mere I.1.2 propisati: Ministarstvo rada i socijalne zaštite je dužno da izradi analizu potreba tržišta rada koja će suštinski obuhvatati i žene iz srpske zajednice na Kosovu.

5. U odeljku akcija za primenu ove mere propisati: Ministarstvo rada i socijalne zaštite je dužno da analizu iz preporuke broj 1. koja se odnosi na meru I.1.2.i izradi na oba službena jezika u upotrebi na Kosovu (albanski i srpski jezik) i učini dostpunim na zvaničnom sajtu ministarstva.


I.1.7. Informativne aktivnosti za promovisanje prava o porodiljskom i roditeljskom odsustvu

Zvaničnih podataka o proporcijama i obrascima diskriminatornih praksi kod ostvarivanja prava na porodiljsko i roditeljsko odsustvo, u nevećinskim sredinama nema. U procesu izrade ovog izveštaja, NGO CASA je organizovala niz konsultacionih sastanaka sa ženama iz srpskih sredina na Kosovu na kojima je ukazivano na velike probleme u pogledu ostvarivanja prava na porodiljsko odsustvo, a neke od ispitanica su izjavile da znaju za slučajeve da žene nakon porodiljskog odsustva nisu mogle da se vrate na svoje poslove i da su dobile otkaze. Ova vrsta diskriminacije po njihovim rečima, preovladava u privatnom sektoru.[footnoteRef:6] i prisutna je do te mera da je postala društvena norma koju žene prihvataju jer nemaju dovoljno svesti i informacija. Iz navedenog razloga neophodno je da se strukturni napori u promovisanju ovih prava prošire i na žene iz nevećinskih zajednica na Kosovu. Stoga predlažemo;  [6:  Izveštaj sa konsultativne grupe održane u Severnoj Mitrovici sa 9 žena starijih od 25 godina, mahom civilnih aktivistkinja sa dugogodišnjim radnim iskustvom.] 


Preporuke:

6. U odeljku akcija za primenu mere I.1.7 propisati: Nadležne institucije (Ministarstvo za rad i socijalnu zaštitu, Ministarstvo administracije i lokalne samouprave, Ministarstvo javnog zdravlja, Agencija za polnu ravnopravnost, Privredna Komore Kosova) su dužne da preduzmen neophodne radnje kako bi osigurali da se mere iz tačke I.1.7 primenjuju i na građane iz nevećinskih zajednica na Kosovu.

7. U odeljku akcija za primenu mere I.1.7 propisati: Nadležne institucije (Ministarstvo za rad i socijalnu zaštitu, Ministarstvo administracije i lokalne samouprave, Ministarstvo javnog zdravlja, Agencija za polnu ravnopravnost, Privredna komora Kosova) su dužne da izveštaje o primeni mere I.1.7 objavljuju na oba službena jezika.


I.1.13 Podsticanje razvoja postojećih preduzeća u vlasništvu žena putem mikrofinansijskih programa i mikrokredita

Za sprovođenje ove vrlo važne mere za ekonomsko osnaživanje žena, propisana je nadležnost Privredne komore Kosova. Uvidom sadržaja na njihovoj zvaničnoj web-stranici nije moguće pronaći informacije na srpskom jeziku o mikrofinansijskim i mikrokreditnim programima kojim se promoviše razvoj preduzetništva i biznisa u vlasništvu žena. Shodno tome, žene iz srpskih zajednica na Kosovu nemaju objektivne šanse da pod jednakim uslovima konkurišu za ove programe. Zbog toga preporučujemo sledeće: 

Preporuke:

8. U odeljku akcija za primenu mere I.1.13 propisati: Nadležne institucije su dužne da promociju programa pravovremeno vrše na oba službena jezika upotrebi na Kosovu, a svoje zvanične kanale komunikacije uređuju i na srpskom jeziku
9. U istom odeljku dodati: Nadležne institucije su dužne da promociju programa razvoja preduzetništva proaktivnim pristupom izvode u svim nevećinskim zajednicma na Kosovu u saradnji sa lokalnim vlastima, lokalnim medijima, i drugim partnerima na nivou zajednice. 



I.2 Specifični cilj 1.2: Obezbeđivanje/poboljšanje ravnopravnog pristupa pravima, slobodama, donošenja odluka, izvorima i uslugama

1.2.19 Podizanje svesti žena o mogućnostima ostvarivanja koristi od Programa za poljoprivredu i ruralni razvoj

Iako procene govore da na Kosovu u poljoprivrednom sektoru radi tek 3% ukupno zaposlenih žena, pretpostavlja se da je njihov broj mnogo veći jer obuhvata i porodične posede i neprijavljene radnice, te veliki broj žena iz ruralnih sredina koji se ovim poslom bavi kao dodatnim izvorom prihoda. Iako opet, ne postoje zvanični podaci, pretpostavlja se da je broj žena iz srpske zajednice koji se bavi poljuprivrednim aktivnostima značajno veći uslud činjenice da najveći broj kosovskih Srba, njih skoro 75% živi u ruralnim sredinama. Zbog toga je pristup programima podrške ruralnog razvoja veoma važan element osnaživanja žena iz srpske zajednice i kao preduslov ima pravovremeno i adekvatno informisanje žena iz nevećinskih zajednica o mogućnostima i prilikama za podršku. Na zvačnom sajtu Ministarstva za poljoprivredu i ruralnog razvoja Kosova nije moguće pronaći informacije na srpskom jeziku o organizovanju ovakvih kampanja, kao i da li su u njima učestvovale i žene iz Srpske, ali i ostalih nevećinskih zajednica na Kosovu. Zbog toga predlažemo: 

Preporuke:

10. U odeljku akcija za primenu mere I.2.19 propisati: Ministarstvo poljoprivrede i ruralnog razvoja Kosova je dužno da aktivnim pristupom osigura da žene iz nevećinskih zajednica pravovremeno budu informisane o programima podrške, kao i da podstiču njihovo uključivanje u programima izgradnje kapaciteta i primene novih znanja.

 
II. Strateški cilj 2: Unapređenje rodne ravnopravnosti putem kvalitetnog obrazovanja i zdravstva, sveobuhvatnosti i korišćenja ljudskih kapaciteta kao doprinosa održivom ljudskom razvoju i eliminaciji rodnih nejednakosti i stereotipa

11. U odeljku akcija za primenu mere II.2.1 propisati: Obaveza nadležnih institucija da u promovisanju mere II.2.1 aktivno uključuju i lokalne medije koji izveštavaju na srpskom, romskom i jezicima drugih nevećinskih zajednica. 


II.3 Specifični cilj 2.3 Sveobuhvatnost u kvalitetnoj zdravstvenoj zaštiti i zdravstvena edukacija stanovništva o rodnoj ravnopravnosti, planiranju porodice i reproduktivnom zdravlju

II.3.17 Aktivnosti podizanja svesti o mentalnom zdravlju (nasilje, seksualno uznemiravanje, bulimija, anoreksija, seksualnost i dr.)

Mentalno zdravlje je često zanemareni aspekt zdravstvene nege. Nije moguće pronaći podatke da su institucije nadležne za sprovođenje ove mere (Ministarstvo zdravlja Kosova, Ministarstvo omladine i sporta  i druge institucije) promovisale ovu kampanju u opštinama sa većinskim srpskim stanovništvom na Kosovu. Tokom konsultacionog procesa u izradi ovog predloga, žene, predstavnice nevećinskih zajednica su u nekoliko navrata ukazivale na probleme sa kojima se susreću u manjim, ruralnim sredinama poput sve većeg osećaja izolovanosti, nedostatka šansi za socijalnim interakcijama, iseljavanja prijatelja/porodice i slično. U nedostatku veština da se bore sa ovim problemima, veliki broj mladih žena pada u letargiju, depresiju, anksioznost i sl.[footnoteRef:7] Od izuzetne je važnosti da se ovom problemu počne posvećivati veća pažnja.  [7:  Intevju Milena Zdravković predstavnik zajednice Laplje Selo na centralnom Kosovu.] 


Preporuke:

12. U odeljku akcija za primenu mere II.3.17 propisati: Nadležne institucije (Ministarstvo zdravlja Kosova, Ministarstvo omladine i sporta i ostala) su obavezna da obezbede primenu mere II.3.17 u svim opštinama na Kosovu sa posebnim pristupom nevećinskim zajednicama u saradnji sa nadležnim lokalnim institucijama, organizacijama civilnog društva i drugim relevantnim društvenim akterima. 


III. Strateški cilj 3: Unapređenje ostvarivanja prava u donošenju odluke, mira, bezbednosti i pravde koji garantuju postizanje rodne ravnopravnosti

III.2 Specifični cilj 3.2 Povećati jednako učešće i zastupljenost u procesu donošenja odluka u skladu sa zahtevima Zakona o ravnopravnosti polova

III.2.4 Realizacija periodičnih istraživanja o zastupljenosti žena na pozicijama donošenja odluka u javnom i privatnom sektoru

Problem nedostatka statističkih podataka iz srpske zajednice je generički problem u procesu kreiranja sveobuhvatnih i pravednih politika. Okolnosti koje dovode do tih posledica su opštih društveno-političkih trvenja u međjuetničkim odnosima na Kosovu i nisu nužno odraz nedoslednosti autorskih/nadležnih institucija koje te politke stvaraju. Ipak, rezultat takvog deficita je da veliki deo praktičnih politika i strategija u primeni ustavnih/zakonskih normi ne reflektuje na realan način okolnosti i potrebe žena u nevečinskim zajednicma. U tom cilju neophodno je uložiti više napora za strukturno uključivanje relevantnih društvenih aktera u proces izrade praktičnih politika i mehanizme praćenja (periodični izveštaji) dosega tih politka prema nevećinskim zajednicama. Stoga ova izveštaj preporučuje: 


13. U odeljku akcija za primenu mere III.2.4 propisati: Agencija za ravnopravnost polova je obavezna da sprovodi periodična istraživanja o zastupljenosti žena na pozicijama odlučivanja u javnom i privatnom sektoru, uključujući nevećinske zajednice u saradnji sa lokalnim institucijama, organizacijama civilnog društva i drugim relevantnim društvenim akterima. 


Zaključci

Kao što je već objašnjeno, ovaj izveštaj ima za cilj da izdvoji mere od ključnog značaja za obezbeđjivanje jednakih prava i šansi za žene iz nevećinskih zajednica na Kosovu u datom socio-političkom kontekstu. Izdvojene preporuke u suštini zahtevaju aktivni pristup centralnih institucija na Kosovu ka punom uključivanju žena iz nevećinskih zajednica, pozivajući se na njihovu mandatom i zakonom propisanu odgovornost. 

Sa druge strane, pozivom na uključivanje lokalnih institucija, civilnog društva i medija iz nevećinskih zajednica, ovaj izveštaj apeluje na njihov proaktivni pristup u primeni Akcionog plana i mera iz Kosovskog programa za rodnu ravnopravnost. 

Upravo ta sinergija, partnerstvo relevantnih institucija i društvenih činilaca koji štite interese žena je jedini način da se unapredi njihov položaj u društvu i omogući im se uživanje jednakih prava i šansi sa društvenu i ekonomsku afirmaciju. 

